CELEX: 62006TN0196
Language: da
Date: 2006-07-19 00:00:00
Title: Sag T-196/06: Sag anlagt den 19. juli 2006 — Edison mod Kommissionen

2.9.2006   
            
            
               DA
            
            
               Den Europæiske Unions Tidende
            
            
               C 212/44
            
         Sag anlagt den 19. juli 2006 — Edison mod Kommissionen
   (Sag T-196/06)
   (2006/C 212/75)
   Processprog: italiensk
   Parter
   
      Sagsøger: Edison SpA (ved avvocati Mario Siragusa, Roberto Casati, Matteo Beretta, Pietro Merlino og Eugenio Bruti Liberati)
   
      Sagsøgt: Kommissionen for De Europæiske Fællesskaber
   Sagsøgerens påstande
   
               —
            
            
               Kommissionens beslutning af 3. maj 2006 (sag COMP/F/38.620 — Brintoverilte og natriumperborat) annulleres, for så vidt den vedrører sagsøgeren.
            
         
               —
            
            
               Subsidiært annulleres eller nedsættes den bøde, som EDISON er pålagt ved den anfægtede beslutning.
            
         
               —
            
            
               Kommissionen for De Europæiske Fællesskaber tilpligtes at betale sagens omkostninger.
            
         Søgsmålsgrunde og væsentligste argumenter
   Den anfægtede beslutning i den foreliggende sag er den samme som i sag T-185/06, Air Liquide mod Kommissionen. Ved denne beslutning er sagsøgeren blevet fundet solidarisk ansvarlig for Ausimonts overtrædelse og for den samlede varighed af dette selskabs deltagelse i kartellet. Som følge af overtrædelsen blev sagsøgeren pålagt en bøde på i alt 58 125 000 EUR, hvoraf de 25 619 000 EUR er som solidarisk ansvarlig med Solvay Solexis SpA. Det skal i den forbindelse præciseres, at sidstnævnte selskab nu ejes af Solvay SA/NV, men at det i overtrædelsesperioden, hvor det havde selskabsnavnet Ausimont SpA, indirekte var ejet af Montedison (nu EDISON).
   Til støtte for sine påstande gør sagsøgeren følgende gældende:
   
               —
            
            
               Der er sket en tilsidesættelse af væsentlige processuelle principper, særligt kontradiktionsprincippet og princippet om retten til forsvar samt artikel 27, stk. 1, i forordning (EF) nr. 1/2003 og artikel 11, stk. 2, i forordning (EF) nr. 773/2004, ved at Kommissionen for første gang i beslutningen til støtte for sine egne klagepunkter har lagt vægt på den omstændighed, at Ausimonts bestyrelsesformand i en stor del af overtrædelsesperioden ligeledes var medlem af bestyrelsen for Montecatini, dvs. det selskab på mellemniveau, som var fuldstændigt ejet af Montedison (nu EDISON), og som ejede hele Ausimonts aktiekapital.
            
         
               —
            
            
               Der er sket en tilsidesættelse af EF-traktatens artikel 81, idet sagsøgeren urigtigt er blevet holdt ansvarlig for Ausimonts overtrædelse af konkurrencereglerne. Kommissionen har for det første begået en fejl ved at fastslå, at indehavelsen af den fuldstændige andel af et selskabs kapital er tilstrækkelig til at anvende formodningen for, at det kontrollerende selskab udøver en afgørende indflydelse på det kontrollerede selskabs adfærd og således skal anses som solidarisk ansvarlig for det kontrollerede selskabs overtrædelse. Sagsøgeren finder for det andet, at den anfægtede beslutning er ulovlig og mangler begrundelse, og at der er sket en tilsidesættelse af EF-traktatens artikel 81, idet det er fastslået, at der i den foreliggende sag findes »andre forhold«, som tyder på, at Ausimont ikke var et selvstændigt selskab, som kunne beslutte sin egen handelsstrategi.
            
         Sagsøgeren gør ligeledes gældende, at der er sket en tilsidesættelse af begrundelsespligten, for så vidt som Kommissionen fuldstændigt har undladt at tage stilling til de dokumentbeviser og faktiske omstændigheder, som er fremlagt af EDISON til støtte for, at Ausimont selvstændigt kunne fastsætte sin egen handelspolitik.